钦定古今图书集成/明伦汇编/官常典/第510卷 > 马怀德
## 钦定古今图书集成/明伦汇编/官常典/第510卷 > 马怀德

按《宋史》本传：“怀德，字得之，开封祥符人。父玉，东头供
奉官，言怀德可试引弓、击剑、角觗，补三班奉职，为延
州南安砦主、东路巡检。数以少击西贼，败其众。范仲
淹知延州，修青涧城，奏怀德为兵马监押，以所部兵
入贼境，破遮鹿、要册二砦，亲射杀其酋狗儿厢主，迁
左班殿直。又率蕃汉烧荡贼海沟、茶山、龙柏、安化十”
七砦三百馀帐，斩首数百级，掳马驼牛羊万数。迁右侍禁。以范仲淹、韩琦荐，授阁门祗候。延州庞籍入奏，
为东路都巡检使。夷黑神厥保等十八砦贼以四万
骑犯边，趋仆射谷，怀德以兵数千据谷旁高原待之，
斩首二百级，得畜产器械以千数。迁内殿崇班。又以
兵修龙安城，卤不敢犯，遂为鄜延路都监。又城绥平，
破贼青化押班吃当三砦，杀获甚众。元昊为夏国主，
命国子博士高良夫与怀德会西人画界，庞籍具论
其前后功，迁供备库副使兼阁门通事舍人。时用兵
久，民多亡散，怀德招辑有方，经略使梁适奏请推其
法诸路。历知保安军、环州、环庆益利路钤辖，累迁至
四方馆使、舒州团练使，徙鄜延路副都总管。坐“违法
赂宦官阎士良，为安抚。吕景初奏，降四方馆使、英州
刺史、大名府路总管、侍卫亲军步军都虞候、象州防
御使、鄜延路副都总管。”迁马军都虞候，徙环庆路。环
州蕃官苏恩以其属叛，往降之，又迁殿前都虞候、步
军副指挥使、随州观察使。英宗即位，迁静难军节度
观察留后。召还，卒，赠安远军节度使。尝因战，流矢中
其颡，镞入于骨，以弩弦系镞，发机而出之。